Foto: Hina

ANTE GOTOVINA postaje savjetnik ministra obrane Damira Krstičevića. Odlučila je to danas Vlada na sjednici u Vukovaru, a potvrdio sam ministar Krstičević putem svog Facebooka.



"Velika mi je čast i zadovoljstvo, dragi prijatelji, podijeliti sa vama da je na današnjoj sjednici Vlada Republike Hrvatske u Vukovaru, premijer Andrej Plenković potpisao rješenje kojim generala Antu Gotovinu imenuje posebnim savjetnikom ministra obrane RH.



Iznimno mi je drago što je moj veliki prijatelj i naš heroj pristao na moj prijedlog i spomenuti angažman te sam uvjeren da će General svojim znanjima i sposobnostima značajno doprinijeti nacionalnoj sigurnosti i razvoju Oružanih snaga.

Želja mi je nastaviti poticati angažiranje bivših profesionalnih vojnika i časnika koji su pomogli u stvaranju naše Domovine te zasigurno mogu značajno doprinijeti i održavanju nacionalne sigurnosti!



Dobro nam došli Generale", napisao je Krstičević.

Tekst se nastavlja ispod oglasa

Gotovina upravo ovih dana obilježava četvrtu godišnjicu oslobađajuće presude Haškog suda. Sud je tog 16. studenog 2012. odbacio zaključke raspravnog vijeća prema kojima su Gotovina i Markač sudjelovali u udruženom zločinačkom pothvatu, kao i optužbe za prekomjerno granatiranje Knina, Gračaca, Obrovca i Benkovca. Time je poništena prvostupanjska presuda kojom je Gotovina osuđen na 25 godina zatvora.



Istog dana Gotovina i Markač stigli su u Zagreb gdje ih je dočekalo na desetke tisuća ljudi.



"Rat pripada povijesti, okrenimo se budućnosti svi zajedno", poručio je tada oslobođeni general Gotovina.

Godinama izbjegavao politiku



Sljedećih godina Gotovina je uspješno izbjegavao politiku, a nije se često pojavljivao ni u medijima. Iako su odmah nakon njegova oslobođenja krenule spekulacije kako bi Gotovina mogao imati političke ambicije, čak se i o mogućoj predsjedničkoj kandidaturi pričalo, Gotovina se držao podalje.

No, čini se kako je zov politike bio jači. Što će proslavljeni general HV-a točno raditi, saznat ćemo uskoro.





